b'\n_START_ARTICLE_\nNiels M\xc3\xb8rk\n_START_PARAGRAPH_\nNiels Karl M\xc3\xb8rk (23. september 1909 i Brejning, Ringkj\xc3\xb8bing Amt \xe2\x80\x93 4. marts 2002) var en dansk politiker.\n_START_SECTION_\nLokalpolitik\n_START_PARAGRAPH_\nHan var s\xc3\xb8n af skr\xc3\xa6ddermester Peter M\xc3\xb8rk (d\xc3\xb8d 1960) og hustru Katrine f\xc3\xb8dt Jensen (d\xc3\xb8d 1978). Niels M\xc3\xb8rk blev udl\xc3\xa6rt maskinarbejder 1928 og sejlede som maskinassistent i ca. to \xc3\xa5r. Han fik et fagligt tillidshverv som kasserer i den lokale afdeling af Dansk Smede- og Maskinarbejderforbund i Skanderborg 1934-37. Han flyttede til Helsing\xc3\xb8r, hvor han arbejdede p\xc3\xa5 Helsing\xc3\xb8r Skibsv\xc3\xa6rft og Maskinbyggeri fra 1937 til 1947. P\xc3\xa5 v\xc3\xa6rftet tog han initiativ til starten af Smedenes socialdemokratiske Klub._NEWLINE_M\xc3\xb8rk blev arresteret af tyskerne for illegal virksomhed (milit\xc3\xa6rgruppe) under bes\xc3\xa6ttelsen. Han sad f\xc3\xb8rst i Visborg p\xc3\xa5 Strandvejen, dern\xc3\xa6st Vestre F\xc3\xa6ngsel og til sidst i Fr\xc3\xb8slevlejren indtil befrielsen._NEWLINE_Efter nogle \xc3\xa5r som n\xc3\xa6stformand blev Niels M\xc3\xb8rk i april 1946 valgt som formand for den socialdemokratiske partiforening i Helsing\xc3\xb8r, hvilket han var indtil 1970. Han blev valgt til Helsing\xc3\xb8r Byr\xc3\xa5d i 1947 og forblev medlem af byr\xc3\xa5det til 1970. Han var i mange \xc3\xa5r viceborgmester (1962-70) og r\xc3\xa5dmand (1958-70)._NEWLINE_Is\xc3\xa6r boligbev\xc3\xa6gelsen optog M\xc3\xb8rk, og han var initiativtager til at starte Andelsboligforeningen "Kingo". I 1954 overtog han posten som formand for Det sociale Boligselskab (nuv\xc3\xa6rende Helsing\xc3\xb8r Boligselskab) efter stifteren af boligselskabet Peter Christensen \xe2\x80\x93 den mange\xc3\xa5rige borgmester i Helsing\xc3\xb8r. Niels M\xc3\xb8rk forlod formandsposten for boligselskabet i 1971. I Niels M\xc3\xb8rks aktive tid i boligbev\xc3\xa6gelsen blev der anlagt boligomr\xc3\xa5der s\xc3\xa5som Blicherparken, Sundparken, S\xc3\xb8v\xc3\xa6nget, Damv\xc3\xa6nget og Gr\xc3\xb8nningen._NEWLINE_Niels M\xc3\xb8rk sad ogs\xc3\xa5 i bestyrelsen for Det kooperative F\xc3\xa6llesr\xc3\xa5d, F\xc3\xa6llesorganisationen, Arbejdernes Oplysningsforbunds afdeling i Helsing\xc3\xb8r, Folkets Hus og var fra 1967 til 1972 medlem af LO-skolens ledelse.\n_START_SECTION_\nLandspolitik\n_START_PARAGRAPH_\nNiels M\xc3\xb8rk var socialdemokratisk medlem af Folketinget for Helsing\xc3\xb8rkredsen fra 1947 til 1971. I de n\xc3\xa6sten 25 \xc3\xa5r var han meget aktiv og interesseret i forbedringer p\xc3\xa5 det sociale omr\xc3\xa5der. Is\xc3\xa6r folkepensionsomr\xc3\xa5det og de dav\xc3\xa6rende sygekasser havde is\xc3\xa6r hans opm\xc3\xa6rksomhed. Vilk\xc3\xa5rene for landets pensionister blev klart forbedret, da de \xc3\xa6ldres aldersrente med \xc3\xa5rene blev til folkepension. Han var formand for de sj\xc3\xa6llandske Sygekasser og Centralforeningen af Sygekasser i Danmark. Da sygekasserne i 1973 blev nedlagt, blev han formand for Sygekassernes Helsefond og Rekreadan._NEWLINE_M\xc3\xb8rk var medlem af bestyrelsen for Kommunernes Kulkontor fra 1950 (formand 1964-70) og for Kongeriget Danmarks Hypotekbank 1954-71, af Licitationskommissionen af 1955 og af Kronborgudvalget, medlem af Sygeforsikringskornmissionen af 1954 og Folkepensionskommissionen af 1961, n\xc3\xa6stformand i Ssocialreformkommissionen af 1964, medlem af Nordisk R\xc3\xa5d 1964-68, formand for De forenede sj\xc3\xa6llandske sygekasser 1957-73 og for De samvirkende Centralforeninger af Sygekasser i Danmark 1962-73, af bestyrelse og forretningsudvalg for Dansk Udlands-Rekreation\xc2\xa0\xc2\xbbRekreadan\xc2\xab\xc2\xa0og af Statens Ligningsr\xc3\xa5d fra 1971. Han var medlem af tilsynsr\xc3\xa5d og forretningsudvalg for Sparekassen SKS fra 1972, formand for Sygekassernes Helsefond og efterl\xc3\xb8nsudvalg samt formand for Foreningen til oprettelse af kredsl\xc3\xb8bssanatorier._NEWLINE_Han blev gift 11. juni 1948 med Elna Gurli Nilsson (4. december 1916 -\xc2\xa0?).'